
Text rozhodnutia
Súd: Krajský súd Bratislava Spisová značka: 18CoE/331/2014 Identifikačné číslo súdneho spisu: 1212212650 Dátum vydania rozhodnutia: 31. 10. 2014 Meno a priezvisko sudcu, VSÚ: JUDr. Boris Tóth ECLI: ECLI:SK:KSBA:2014:1212212650.2 Uznesenie Krajský súd v Bratislave, v exekučnej veci oprávneného: Slovenský plynárenský priemysel, a.s. Mlynské Nivy č. 44/a, 825 11 Bratislava, IČO: 35 815 256, proti povinnému: LEVEN a.s., Miletičova č. 24, 821 08 Bratislava, IČO: 36 540 005, pre vymoženie uloženej povinnosti zaplatiť 1.638.559,36 EUR istiny, trov exekučného konania a trov exekúcie vedenej súdnym exekútorom: Mgr. Jozef Deák, súdny exekútor so sídlom úradu Horná č. 23, 974 01 Banská Bystrica, P.O.Box 199, o odvolaní povinného proti uzneseniu Okresného súdu Bratislava II, č.k. 56Er/1147/2012-90 zo dňa 17.09.2012, takto r o z h o d o l : Krajský súd v Bratislave odvolanie povinného proti uzneseniu Okresného súdu Bratislava II, č.k. 56Er/1147/2012-90 zo dňa 17.09.2012 o d m i e t a . o d ô v o d n e n i e : Napadnutým uznesením súd prvého stupňa zamietol, podľa § 50 zákona NR SR č. 233/1995 Z.z., o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov (ďalej len „EP“), námietky povinného proti upovedomeniu o začatí exekúcie s tým odôvodnením, že k zániku dlhu započítaním, tvrdenému povinným, nedošlo, nakoľko neboli splnené podmienky započítania predpokladané § 580 zákona NZ ČSR č. 40/1964 Zb. Občianskeho zákonníka, keďže absentuje prejav smerujúci k započítaniu. Povinnosťou povinného bolo preukázať, že došlo k účinnému započítaniu, čo povinný nesplnil, dôvody prečo nemohol povinný predložiť písomnosti týkajúce sa započítania súd považoval za irelevantné. S týmto rozhodnutím exekučného súdu sa nestotožnil povinný, podal proti nemu odvolanie, ktoré zdôvodnil tým, že prvostupňový súd pre svoje tvrdenia nevykonal žiadne dokazovanie. Krajský súd v Bratislave, ako súd odvolací (§ 10 ods. 1 zákona NZ ČSR č. 99/1963 Zb. Občiansky súdny poriadok /ďalej len „OSP“/), prejednal vec v intenciách § 212 ods. 1 OSP, bez nariadenia pojednávania podľa § 214 ods. 2 OSP a dospel k záveru, že odvolanie je potrebné odmietnuť. Podľa § 201 OSP, rozhodnutie súdu prvého stupňa, pokiaľ to zákon nevylučuje, môže napadnúť odvolaním účastník konania. Podľa § 202 ods. 2 OSP, odvolanie nie je prípustné ani proti uzneseniu v exekučnom konaní podľa osobitného zákona, ak tento osobitný zákon neustanovuje inak, a ani proti uzneseniu v konaní o vymáhanie súdnych pohľadávok podľa osobitného zákona. Podľa § 50 ods. 4 EP, proti rozhodnutiu, ktorým sa vyhovelo námietkam, je prípustné odvolanie. Podľa § 218 ods. 1 písm. c) OSP, odvolací súd odmietne odvolanie, ktoré smeruje proti rozhodnutiu, proti ktorému nie je odvolanie prípustné. Z citovaných zákonných ustanovení nepochybne vyplýva, že proti uzneseniu, ktorým sa nevyhovelo námietkam odvolanie nie je prípustné. Krajský súd v Bratislave podľa § 218 ods. 1 písm. c) OSP, rozhodol o jeho odmietnutí. Poučenie: Proti tomuto uzneseniu odvolaniu nie je prípustné.

